T.AVA10 - “A ti’aturi” (Rurutu)
A’enei
Te ti’aturi papu nei au ē
I VAI na
Te VAI nei
E, e VAI ā
Te Maita’i
Terā ia e tia’i mai nei ia’u

I ti’aturi na to tatou mau tupuna ē
No te ‘ano i terā e terā motu
No te ‘a’atupu, no te tanu, no te ‘iī,ī no te rapa’au
E titau i te MANA, no ‘ō mai i te Puna ra
Ia manuia te tapura ‘o’ipa
‘Ᾱe, ua manuia
Ā
Ua mā’a ‘ia, ua tupu, ua ‘amu e, ua ora mai

E noā tu teie mau ‘uru tupu ‘atata’i ra’a
I roto i teie nei ao,
Te ‘otu e te o’e
Te ao e te ru’i
Te veravera e te to’eto’e
Te tāraì e te tao ra’a ma’a

Ua PUANO mai
Ua TŪRAMA mai
Ua RA’UI mai
E ua UMU’AI mai

Pā’imi ana’e i te tumu,
Ia mau tāmau maite,
Te ti’aturi ra’a tāta’i ta’i
A ta’i, tei ti’aturi ra, ua ota’i ia
Tei ota’i ra, ua ti’aturi ia i te Atua
I ‘ō nei, ‘aore au e ‘a’apa nei i te parau no te ‘a’aro’o
E aore ra, te ta’i atu mau etaretia
Te ‘a’apapu nei ra vau i to’u tu’atira’a, i tei ‘AU atu, i to NU’A mai, i to te PŌ, i tei
‘ITE ‘ORE ‘ia
Mai ta te mau tupuna i ‘ōmua a’e mai na
‘Ou a tapae mai ai te mau mitionare i ‘ō nei

A piti, tei ti’aturi ra, ua ‘ōpua ia ‘oe ē
E tapae ta ‘oe o’ipa i nu’a i te vaira’a
Ta ‘oe i ‘ōpua ra, i roto i to oe i’o
Ua papū ia i teie nei
E ‘aore e ‘ape’ape’a ‘a’a’ou ā
Mai ta te mau tupuna i ‘a’a’ite mai ē,
A ani, a tu’ō, a ‘imene, a pure,
E ‘oa’e ‘ia mai ia

I teie nei ra, ua ‘uri te ama
‘Aore e ti’aturira’a ‘a’ahou ā
No te a’a ?

No to ‘oe mata’u, i neneva ai ‘oe
Uiui atu ra e
Mai te peu pa’i ē
E nā’ea pa’i ē,
Penei a’e e,

No te iti o to ‘oe ti’aturi, ia ‘oe i’o
I ‘ore ai ‘oe i ti’aturi ‘a’ahou ai, i te Puna Ora

‘Aore e pure ‘a’a’ou ā
‘Aore e rave ‘a’a’ou ā
‘Aore e…’Aore
A ti’aturi ia ‘oe i’o
Te ta’ato’ara’a, tei roto ia ‘oe
Te puai, te itoito, e ‘ope roa
A ti’aturi ē, e ti’a ia ‘oe
la ‘a’atupu, ia ‘a’ai’o mai,
O te temeio te reira o te ti’aturira’a

Te vai nei te mau tapa’o, tei a’a’ite ’ia mai ia ‘oe
A ti’aturi
Te vai nei te mau ta’ata, tei turu mai ia ‘oe
A ti’aturi
Te vai nei te mau moe, tei tūrama mai ia ‘oe
A ti’aturi

I VAl na, te VAI nei, e, e VAI ā

Nana a’e ra vau
Ati ti’a a’e, e, e mea maita’i
Noā tu te poiri, ua tūrama mai to te ra’i
A tamau i te ti’aturi,
E ‘oa’e ‘ia mai
Te mea ra’i e te mea maiti’iti
No te mea, te vai nei ‘OE, i roto ia’u
Te TI’ATURI

A ti’aturi ia.

